אוטילי שונוואלד

אוטילי שונוואלד (21 בדצמבר 1883 – 18 במאי 1961) (בגרמנית: Ottilie Schönewald) הייתה פוליטיקאית ופעילה למען זכויות נשים יהודיה ילידת בוכום שבגרמניה.

 חיים אישיים 
אוטילי נולדה ב-21 בדצמבר 1883 בבוכום במשפחה יהודית, כבתם השביעית של איזידור וסופי מנדל. המשפחה הייתה שייכת למעמד הבינוני הגבוה.

בשנת 1905, בגיל 22, היא נישאה לעורך הדין והנוטריון זיגמונד שונוואלד. הזוג התגורר ברחוב גתה 9 בשכנות ליהודים ולא יהודים בעלי מעמד בינוני גבוה.

זיגמונד שונוואלד ניהל את אחד ממשרדי עורכי הדין הגדולים בעיר. הוא היה נשיא כבוד של הקהילה היהודית בבוכום וחבר באגודה המרכזית של אזרחים גרמנים בני הדת היהודית, ארגון פוליטי שלחם למען הענקת שוויון זכויות לכל אזרחי המדינה ונגד עליית האנטישמיות.

בשנת 1919 אימץ הזוג ילדה בת שנה בשם דוריס.

עם חקיקת חוקי נירנברג בשנת 1935 נאסר על זיגמונד שונוואלד לעסוק בעריכת דין והמשפחה איבדה את מקור פרנסתה היחיד. בליל הבדולח, בנובמבר 1938, ניזוק קשה ביתם ברחוב גתה 9 וזיגמונד שונוואלד נכלא במחנה זקסנהאוזן למשך חודשיים. עם שחרורו, החליט הזוג לעזוב את גרמניה.

ממוזער|אבן נגף שהותרנה מול ביתה ברחוב גתה 9 בבוכום

המשפחה הגיעה לקיימברידג' באנגליה דרך הולנד בשנת 1939. אוטילי השלימה את לימודיה באנגלית ובספרות באוניברסיטת קיימברידג' ואף סיימה קורס חשבונאות.

לאחר פטירת בעלה בשנת 1943, היגרה אוטיליה שונוואלד בשנת 1946 לשיקגו בארצות הברית שם התגוררה בתה. בשיקגו היא למדה מספר סמסטרים בבית הספר למדעי החברה ע"ש הנרי ג'ורג'.

אוטילי שונוואלד נפטרה בשיקגו ב-18 במאי 1961, בגיל 77.

 הפעילות הציבורית 
בתקופת מלחמת העולם הראשונה שימשה אוטילי שונוואלד כמזכירת ועדת עקרות הבית (בגרמנית: Hausfrauenausschuss) של בוכום. ארגון נשים זה הוקם בערים שונות בגרמניה, על מנת להתמודד עם קיצוב המזון החמור שנוצר בתקופת המלחמה בשל המצור הימי שהטלה בריטניה על גרמניה והפניית מרבית המשאבים לצבא הגרמני, ולדרבן את הנשים לתרום למאמץ המלחמתי באמצעות ניהול יעיל של משק הבית. הארגון חילק תלושי מזון ופיקח על נקודות חלוקת מזון על מנת להבטיח גישה שווה לכל התושבים. חברות הארגון קיימו חוגי בישול ופרסמו עלונים בהם לימדו את עקרות הבית כיצד לבשל ארוחות מזינות על בסיס המרכיבים הזמינים המועטים שעמדו לרשותן. הארגון היה חלק המשירות הלאומי לנשים (בגרמנית: Nationale Frauendienst) (גר') ארגון נשים שהוכר על ידי ממשלת גרמניה כארגון התנדבותי שפעילותו שוות ערך להתגייסות לצבא הגרמני.

כאשר רפובליקת ויימר, שהוקמה בגרמניה בתום מלחמת העולם הראשונה, העניקה לנשים את הזכות לבחור ולהיבחר למוסדות המדינה, נבחרה אוטילי שונוואלד בשנת 1919 לחברת מועצת העיר בוכום מטעם המפלגה הדמוקרטית, תפקיד בו היא כיהנה עד 1926 כאשר המפלגה הסוציאל-דמוקרטית זכתה ברוב גדול במועצה והשתמשה בכוחה כדי לדכה את פעילות האופוזיציה.

במקביל, החל משנת 1924, התחילה אוטילי את פעילותה בסניף בוכום של ליגת הנשים היהודיות (בגרמנית: Juedischer Frauenbund) ארגון ארצי שהוקם בשנת 1904 על ידי ברטה פפנהיים. בשנת 1929 מונתה לחברה בוועד הפועל של הליגה ובשנת 1934 לנשיאת הליגה. לאחר עליית המפלגה הנאצית לשלטון וחקיקת חוקי נירנברג בשנת 1935, חקיקה ששללה מיהודי גרמניה את האזרחות הגרמנית ורבות מהזכויות האזרחיות, הליגה התחילה לתמוך בהגירת היהודים מגרמניה, במיוחד נשים ונערות. פעילות הליגה התנהלה תחת פיקוח מתמיד ומחמיר של הרשויות. בשנת 1938 הופסקה פעילות הליגה על ידי המפלגה הנאצית בדומה לפעילותם של כל הארגונים היהודיים האחרים בגרמניה.

באוקטובר 1938 לקחה אוטילי שונוואלד חלק פעיל סיוע לכ-70 יהודים ממוצא פולני שגורשו מבוכום במסגרת גירוש זְבּוֹנְשׁין, על ידי ארגון אספקה למשפחות, משלוחי מזון כשר לכלא שבו נכלאו הגברים, וארגון מקומות שהייה לנשים ולילדים בחדר ההמתנה של מחלקה שלישית בתחנת הרכבת.

אוטילי שונוולד תיארה את עבודת ליגת הנשים היהודיות בבוכום בעדותה אשר נשמרת בספריית השואה בווינה.

בתקופת שהותה בקיימברידג' הייתה פעילה בסניף קיימברידג' של אגודת הפליטים היהודים (באנגלית: Association of Jewish Refugees)  שהוקמה בשנת 1941 כדי לייצג את האינטרסים של כ-70,000 מהגרים יהודים שנמלטו לבריטניה מארצות דוברות גרמנית לפני מלחמת העולם השנייה, ביניהם ילדים רבים שהגיעו עם הקינדרטרנספורט.

בשהותה בשיקגו, הייתה פעילה במועצה הבינלאומית של הנשים היהודיות (באנגלית: International Council of Jewish Women), ארגון גג המייצג ארגוני נשים ונשים יהודיות ב-46 מדינות בעולם, שפעילותו חודשה בשנת 1949.

הערות שוליים

קטגוריה:פמיניסטיות יהודיות
קטגוריה:פמיניסטיות גרמניות
קטגוריה:רפובליקת ויימאר: פוליטיקאים
קטגוריה:יהודיות גרמניות
קטגוריה:ילידי 1883
קטגוריה:נפטרים ב-1961